En 62-årig tidligere plejer på et kommunalt botilbud i Brønderslev skal for retten for uagtsomt manddrab.

I næste uge begynder en retssag mod en 62-årig nu tidligere plejer på et kommunalt botilbud i Brønderslev. Hun er tiltalt for grov forsømmelse og for uagtsomt manddrab, efter en beboer sidste år mistede livet på hendes vagt. Ulykken skete i april, hvor den 40-årige handicappede beboer skulle i spabad, men på grund af sit handicap var nødt tila t være spændt fast i en stofsele. Derfor skulle badet ske under opsyn. Den tiltalte tidligere plejer sendte den medarbejder, der egentlig havde opgaven med opsynet, til pause. Men plejeren blev ikke selv ved baderummet, og da hun kom tilbage 10 minutter senere, fandt hun beboeren druknet, fremgår det af anklageskriftet. Ifølge Torben Kaufmann Sørensen, advokaturchef ved Nordjyllands Politi, som har behandlet sagen siden dødsfaldet sidste år, har begge plejere været sigtet i sagen. - Men vi fandt, at da den ene var sendt til pause af den anden, kunne vi ikke holde vedkommende ansvarlig. Så vi har valgt at tiltale den plejer, der overtog opsynet, siger Torben Kaufmann. Anklagemyndigheden kræver dog ikke fængselsstraf, men derimod en bødestraf. - Hun er ikke tiltalt for mord, men for grov forsømmelse og uagtsomt manddrab, siger Torben Kaufmann. Retssagen begynder den 21. juni klokken ni ved retten i Hjørring.